b'\n_START_ARTICLE_\nMaja Rem\xc5\xa1kar\n_START_SECTION_\n\xc5\xbdivljenje in delo\n_START_PARAGRAPH_\nRem\xc5\xa1karjeva je leta 1985 diplomirala, leta 1990 magistrirala in 1994 doktorirala, vse na Univerzi v Ljubljani, Fakulteti za matematiko in fiziko (FMF), na Oddelku za fiziko._NEWLINE_Deluje kot znanstvena svetnica, zaposlena na Institutu "Jo\xc5\xbeef Stefan", na Odseku za fiziko trdne snovi. Podro\xc4\x8dja njenega dela so eno- in dvorazse\xc5\xbeni kristali, anorganske nanocevke, valovi gostote naboja, samourejanje nanodelcev, nanotoksi\xc4\x8dnost, zaznavanje nanodelcev in polimerni nanokompoziti. Je raziskovalka, ki sodi med pionirke in pionirje nanotehnologije v slovenskem in mednarodnem merilu. Odkrila je razli\xc4\x8dne oblike nanomaterialov, posebno spojin prehodnih kovin, kot so anorganske nanocevke, nano\xc5\xbei\xc4\x8dke, nanobrsti\xc4\x8di in\xc2\xa0\xc2\xbbmama-tube\xc2\xab, nekatere od njih skupaj s sodelavkami in sodelavci._NEWLINE_Njena bibliografija obsega ve\xc4\x8d kot 480 enot, od tega je 109 izvirnih znanstvenih \xc4\x8dlankov s skupaj ve\xc4\x8d kot 2600 \xc4\x8distimi navedki, napisala je sedem poglavij za monografije in je soinventorica \xc5\xa1estih slovenskih in treh mednarodnih patentov ter dveh mednarodnih patentnih prijav. Leta 2007 je skupaj s sodelavkami in sodelavci ustanovila visoko tehnolo\xc5\xa1ko podjetje Nanotul za komercializacijo nanomaterialov, razvitih pri njenih osnovnih raziskavah. Od 2003 do 2013 je bila \xc4\x8dlanica Komisije za \xc5\xbeenske v znanosti in je sopobudnica ustanovitve Neformalne zveze slovenskih fizi\xc4\x8dark ter sourednica knjige Fizika, moj poklic: \xc5\xbdivljenje in delo na\xc5\xa1ih fizi\xc4\x8dark (2007) (COBISS).'